Δρέπανο Αργολίδας

Το Δρέπανο (Παλαιά ονομασία: Χαϊντάρι ή Χαϊντάριον) είναι χωριό της Αργολίδας, χτισμένο στις ακτές του Αργολικού κόλπου. Αποτελούσε έδρα του δήμου Ασίνης και ο πληθυσμός του σύμφωνα με την απογραφή του 2021 είναι 1.188 κάτοικοι«ΦΕΚ αποτελεσμάτων ΜΟΝΙΜΟΥ πληθυσμού 2021», σελ. 21888 (σελ. 306 του pdf).

 Πληροφορίες 
Ο οικισμός είναι κυρίως αγροτικός με κύρια καλλιέργεια τα εσπεριδοειδή ενώ γνωρίζει και τουριστική ανάπτυξη λόγω της παραλίας που βρίσκεται σε κοντινή απόσταση αλλά και της μικρής απόστασης που τον χωρίζει από τις μεγάλες παραλίες του Τολού και του Βιβαρίου. Βρίσκεται σε απόσταση 8 χιλιομέτρων Α.-ΝΑ. από το ιστορικό Ναύπλιο σε υψόμετρο 20 μέτρα.

μικρογραφία|Η παραλία της Πλάκας
Στην παραλία της Πλάκας γυρίστηκε η επιτυχημένη τηλεοπτική σειρά της ΕΡΤ «Στο κάμπινγκ».

 Ιστορία 
 Ονομασίες του οικισμού 
Κατά τη διάρκεια της Τουρκοκρατίας, λίγο πριν την Επανάσταση του 1821, το χωριό ανήκε στον πάμπλουτο Τούρκο Αγά Χαϊντάρ. Για αυτό το λόγο μέχρι το 1930 ο οικισμός ονομαζόταν «Χαϊντάριον», έπειτα όμως μετονομάστηκε σε Δρέπανο, λόγω της κοιλότητας που σχηματίζει με την θάλασσα.

 Νησί 
Το χωριό με τα στενά κι ανηφορικά σοκάκια θυμίζει περισσότερο νησί. Δεν είναι τυχαίο ότι οι ντόπιοι αποκαλούν νησί τη χερσόνησο του Δρεπάνου, που έχει μήκος 3 χιλιομέτρων και καταλήγει στη θέση που βρίσκονται τα ερείπια του Βενετσιάνικου κάστρου.

 Αναφορές 
Ο Γάλλος περιηγητής Φρανσουά Πουκεβίλ το αναφέρει ως Gaidari στο «Ταξίδι στην Ελλάδα» (Voyage dans la Grece, 234) να υπάγεται διοικητικά στην Επαρχία Ναυπλίου (Nauplie) με συνολικό πληθυσμό: 65. Στην Εκστρατεία του Μοριά καταγράφεται με την ονομασία Khaϊdari να υπάγεται στην Επαρχία Ναυπλίου (Nauplie) με συνολικό πληθυσμό: 128. Στο Αρχείο Ιωάννου Καποδίστρια αναφέρεται ως Χαϊδάρι στην Επαρχία Ναυπλίου με συνολικό πληθυσμό: 128.

 Αξιοθέατα 
 Στον δρόμο που συνδέει το Δρέπανο με την Ασίνη υπάρχει ένας παλιός ανεμόμυλος, ο οποίος είναι άξιος σεβασμού.
 Στο τέλος του Νησιού μπορεί ο καθένας με ένα καϊκάκι να πάρει μερικές φωτογραφίες από το Βενετσιάνικο κάστρο.
 Κάθε Τρίτη λαμβάνει χώρα το τοπικό παζάρι με τοπικά φρούτα και λαχανικά να πωλούνται εκείνη την ημέρα.
 Η παραλία της Πλάκας: πρόκειται για μία ήρεμη παραλία, με πλάκες (για αυτό και το όνομά της), καθαρή με αρκετές καφετέριες και ταβέρνες. Συνίσταται κυρίως σε οικογένειες.
 Άγιος Δημήτριος: βρίσκεται στην τοποθεσία Σπηλιά και χρονολογείται από τον 16ο αιώνα.
 Η μαρίνα του Αγίου Σπυρίδωνα: πρόκειται για το φυσικό λιμάνι που φιλοξενεί εκατοντάδες βάρκες και καϊκάκια και βρίσκεται στον δρόμο για την εκκλησία του Αγίου Σπυρίδωνα.
 Κάψιμο του Ιούδα: Αποτελεί έθιμο του χωριού από τις αρχές του 20ου αιώνα που είχε ξεχαστεί και στις αρχές του 21ου αιώνα κάποια άτομα από το χωριό τόλμησαν να το φέρουν ξανά στην επιφάνεια. Κάθε Πάσχα δίπλα από το δημοτικό γήπεδο του Δρεπάνου καίγεται ο προδότης, ο Ιούδας. Αφού περιφέρουν το ομοίωμα του σε κοντινά χωριά και αφού γίνει ο πόλεμος της Ασίνης και του Δρεπάνου για το ποιος Ιούδας είναι πιο ωραίος, τότε δεν τον πυροβολούν, όπως στην Ασίνη, αλλά τον ανατινάζουν με αρκετά βαρελότα και δυναμίτες.
 Η λιμνοθάλασσα του Δρεπάνου αριθμεί χιλιάδες είδη ψαριών αλλά ακόμη και σπάνια είδη πουλιών.

 Εκπαίδευση 
Στο χωριό στεγάζονται ένα νηπιαγωγείο, ένα δημοτικό και ένα γυμνάσιο.

 Απασχόληση 
Την κύρια ασχολία των ντόπιων αποτελεί η καλλιέργεια των μανταρινιών. Σχεδόν όλοι οι κάτοικοι του χωριού διαθέτουν τουλάχιστον μια μικρή έκταση με εσπεριδοειδή ή ακόμη και λαχανικά. Το Δρέπανο αποτελεί έναν από τους μεγαλύτερους μανταρινιώνες της Ελλάδας με δεκάδες ποικιλίες μανταρινιών να καλλιεργούνται σε αυτόν τον εύφορο τόπο, με κυρίαρχη ποικιλία την Κλημεντίνη. Επιπλέον υπάρχουν και μερικοί ντόπιοι που ασχολούνται με την κτηνοτροφία, αλλά τα τελευταία 40 χρόνια ολοένα και περισσότεροι  ασχολούνται με τον τουρισμό και την εστίαση.

 Πληθυσμός 
Ο πληθυσμός γνώρισε μεγάλη αύξηση πληθυσμού μέχρι και το 1940 και έκτοτε έχει παραμείνει σε σταθερά επίπεδα (με εξαίρεση την απογραφή του 1961). 

 Πανηγύρι 25ης Αυγούστου 
Την παραμονή των Αγίου Αδριανού και Αγίας Ναταλίας λαμβάνει χώρα στο χωριό ένα από τα μεγαλύτερα πανηγύρια του νομού (μαζί με αυτά της Νέας Τίρυνθας και του Νέου Ροεινού). Η εικόνα των Αγίων περιφέρεται γύρω από το χωριό προς ευλογία των σπιτιών και μιας καλής σοδιάς τον Χειμώνα. Περίπου 10000 κόσμος περνάει μπροστά από τους πλανόδιους πωλητές και μέσα στο πανηγύρι. Το πανηγύρι τελειώνει περίπου στις 7π.μ. Ανήμερα της εορτής τα τοπικά μαγαζιά διοργανώνουν πανήγυρι στην πλατεία του χωριού στο οποίο διασκεδάζουν συνήθως οι εορτάζοντες από το χωριό.

 Ιεροί ναοί 
 Άγιοι Αδριανός και Ναταλία (ενοριακός Ιερός Ναός)
 Αρχάγγελος Μιχαήλ (κοιμητηριακός)
 Άγιος Γεώργιος
 Άγιος Σπυρίδωνας
 Αγία Παρασκευή η Μεγαλομάρτυς
 Άγιος Νικόλαος

 Άγιος Αδριανός και Αγία Ναταλία 
Πρόκειται για μία εκκλησία που χρονολογείται από το 1840. Το τέμπλο της εκκλησίας είναι κατασκευασμένο από μάρμαρο και πρόκειται για ένα από τα ομορφότερα τέμπλο του νομού. Στην εικόνα του Αγίου Ανδριανού πολλοί ντόπιοι έχουν δικά τους ιδιαίτερα ''τάματα'' στον Άγιο είτε για την δικιά τους υγεία είτε για κάποιου συγγενικού τους προσώπου. Είναι μια εξαιρετική εκκλησία, η οποία παραμονή της εορτής σφίζει από τον κόσμο ακόμα και στο εξωτερικό προαύλιο της Εκκλησίας. Τέλος υπάρχει ένας θρύλος των παλιών που λέει ότι κάποια βράδια έχουν ακούσει τα μεσάνυχτα ένα άλογο να ''βολτάρει'' γύρω από την Εκκλησία, πιστεύοντας ότι είναι ο ίδιος ο Αγιαντριανός.

 Αθλητισμός 
 Ποδόσφαιρο 
Η τοπική ομάδα ποδοσφαίρου ονομάζεται Αστέρας Δρεπανιακός. Επιπλέον το 2012 ιδρύθηκε δεύτερη ομάδα ποδοσφαίρου με την επωνυμία Αλκυών Δρεπάνου. Στο δημοτικό γήπεδο που φιλοξενεί αυτές τις ομάδες είναι τοποθετημένος συνθετικός χλοοτάπητας και φιλοξενεί επίσης τις τοπικές ποδοσφαιρικές Ιρίων, Τολού και Ασίνης. Το 2015 με πρωτοβουλία των τοπικών αρχών τοποθετήθηκε υπερσύγχρονη κερκίδα χωρητικότητας 300 ατόμων.

 Καλαθοσφαίριση 
Τα τελευταία χρόνια ιδρύθηκε η Αλκυονίδα Δρεπάνου για την καλαθοσφαίριση.

 Χειροσφαίριση 
Το Δρέπανο έχει μεγάλη παράδοση στο χάντμπολ. Όνειρο του χωριού είναι να χτιστεί ένα κλειστό γυμναστήριο που θα μπορεί να στεγάσει αγώνες καλαθοσφαίρισης και χειροσφαίρισης.

 Σημαντικές προσωπικότητες 
 Ιωάννης Μανιάτης, πρώην βουλευτής, πρώην υπουργός Περιβάλλοντος, Ενέργειας και Κλιματικής Αλλαγής
 Γιάννης Καλλιάνος, μετεωρολόγος, βουλευτής ΝΔ Νοτίου Τομέα Αθηνών.
 Κατερίνα Παπανδριανού, συγγραφέας.
 Γιώργος Γαβρήλος, βουλευτής Αργολίδας (ΣΥΡΙΖΑ)

 Παραπομπές 

 Εξωτερικοί σύνδεσμοι 
  Δήμος Ασίνης, οι οικισμοί του δήμου
 Στο Κάμπινγκ, όλα τα επεισόδια

Κατηγορία:Χωριά της περιφερειακής ενότητας Αργολίδας
Κατηγορία:Δήμος Ναυπλιέων